ኢትዮጵያ በአቢዬ በተናጠል የተካሄደውን ህዝበ ውሳኔ እንደማትቀበለው አስታወቀች
አዲስ አበባ፤ ጥቅምት 23/2006 (ዋቀኢማ) – በአዲስ አበባ በሁለቱ ሱዳኖች መካከል ለተፈረመው የሰላም ስምምነት ተፈፃሚነት ኢትዮጵያ ከሁለቱ ሱዳኖች ጋር ተባብራ እንደምትሰራ ጠቅላይ ሚኒስትር ኃይለማርያም ደሳለኝ ገለፁ፡፡የሱዳኑን የውጭ ጉዳይ ሚኒስትር አሊ ካርቴን በፅህፈት ቤታቸው ተቀብለው ያነጋገሩት ጠቅላይ ሚኒስትር ኃይለማርያም ደሳለኝ፣ በአብዬ መፃዒ እጣ ፈንታ ዙሪያ በተናጠል የተካሄደውን ህዝበ ውሳኔ መንግስታቸው እንደማይቀበለው ገልፀውላቸዋል፡፡ኢትዮጵያ በአገሮቹ ሰላም ለማስፈን በአዲስ አበባ የተደረሰው ስምምነት ሙሉ በሙሉ ተግባራዊ እንዲሆን እንደምትፈልግም ጠቅላይ ሚኒስትር ኃይለማርያም ገልጸዋል።በአብዬ ሕጋዊ ዕውቅናና ዓለም አቀፍ መስፈርት የማያሟላውን ውሳኔ ሕዝብ እንደማትቀበለውም አስታውቀዋል።በደቡብ ሱዳን ጋባዥነት ወደ ጁባ የተጓዙት የሱዳኑ ፕሬዝዳንት አል በሽር በሁለቱ ሱዳኖች መካከል ስላለው ወቅታዊ ሁኔታ የሚያትት መልዕክት ይዘው ነው የውጭ ጉዳይ ሚኒስትሩ አሊ ካርቴ ኢትዮጵያ የገቡት፡፡በተጨማሪም የውጭ ጉዳይ ሚኒስትሩ በመጪው ታህሳስ የመጀመሪያ ሳምንት በሱዳን ካርቱም ስለሚካሄደው የጋራ ኮሚሽን ጉባዔ ዙሪያም ከጠቅላይ ሚኒስትር ኃይለማሪያም ጋር ተወያይተዋል፡፡ኢትዮጵያ ከሱዳንና ከደቡብ ሱዳን ጋር ባላት ጠንካራ ወዳጅነት ሁለቱን ሱዳኖች እያወዛገበ ባለው አብዬ ግዛት በተባበሩት መንግሥታት ድርጅት የተሰማራው የሰላም አስከባሪ ኃይል በብቸኝነት ያሰማራች አገር መሆኗ ይታወቃል ሲል ኢዜአ ዘግቧል።